आगरा. पूर्व पीएम अटल बिहारी वाजपेयी के 91वें जन्मदिन से एक दिन पहले गुरुवार को उनके पैतृक गांव बटेश्वर से 4 किलोमीटर दूर ट्रेन की शुरुआत हुई। रेलवे स्टेट मिनिस्टर मनोज सिन्हा ने आगरा-इटावा डीएमयू पैसेंजर ट्रेन को रवाना किया। इस दौरान ट्रेन देखने के लिए सैकड़ों की संख्या में ग्रामीण सभा छोड़कर स्टेशन की ओर दौड़ पड़े। दरअसल, कई ऐसे लोग थे, जिन्होंने अपनी जिंदगी में कभी यात्रा करते हुए डीएमयू ट्रेन नहीं देखा था। ऐसे में लोग ट्रेन में सवार होकर फोटो खिंचवाने लगे।
दरअसल, अटल बिहारी वाजपेयी का पैत्रिक गांव बटेश्वर चंबल के बीहड़ में है। यह पिछड़ा हुआ इलाका है। वाजपेयी ने अपनी राजनीति की शुरुआत इसी गांव से की थी। यहां पर 6 अप्रैल 1999 को उन्होंने अपने प्रधानमंत्रीत्व काल के दौरान रेल लाइन का शिलान्यास किया था। 16 साल तक ग्रामीणों ने इसका इंतजार किया। अब गुरुवार को यह परियोजना पूरी हुई और यात्री ट्रेन का संचालन हुआ।
अटल जी के दोस्त ने कहा- बहुत सारे लोग पहली बार देखा है ट्रेन
अटल जी के बचपन के दोस्तों में से एक 86 वर्षीय सूरजभान गुप्ता ही जीवित हैं। वो अटल के साथ बिताए दिनों को याद करके भावुक हो गए। उन्होंने कहा, ‘बटेश्वर में ट्रेन देकर उनके दोस्त ने माटी का कर्ज चुकाया है। देर से ही सही, मेरे मित्र (अटल बिहारी) का सपना पूरा हो गया। ट्रेन चलने से पूरे गांव में खुशी है। बीहड़ में ट्रेन न होने की वजह से गांव बटेश्वर पिछड़ा हुआ है। लोग बाहर नहीं जा पाते हैं। बहुत सारे गांव के लोगों ने पहली बार अब ट्रेन देखा है।’
नेता खड़े रह गए, ट्रेन देखने भागे लोग
गुरुवार को ट्रेन को हरी झंडी दिखाने के समारोह में बटेश्वर हॉल्ट स्टेशन के बगल में मंच बना था। सैंकड़ों की संख्या ग्रामीण यहां रेल राज्यमंत्री और अन्य नेताओं का भाषण सुन रहे थे। तभी हॉल्ट स्टेशन पर डीएमयू ट्रेन आ गई। ट्रेन का हॉर्न सुनकर सैंकड़ों ग्रामीण सभा छोड़कर दौड़ते हुए ट्रेन के पास पहुंच गए। ऐसे में सभा स्थल पर केवल नेता ही बच गए, ग्रामीण ट्रेन देखने के लिए प्लेटफॉर्म पर चले गए।
हर कोई ट्रेन पर चढ़ने के लिए था लालायित
यहां बुजुर्ग, युवा और बच्चे ट्रेन को देख रहे थे। इस पर चढ़ने को हर कोई लालायित था। 22 वर्षीय गोपाल ने बताया कि उसने ऐसी पहली ट्रेन देखी है, जिसपर लोग सवार हैं। वह यहां से बाहर नहीं गए थे। इस रूट पर मालगाड़ी का ट्रायल होते कई बार देखा, लेकिन पहली बार है कि जब इस तरह यात्री ट्रेन को देख रहे हैं। गोपाल के जैसे कई लोग यहां पर थे, जिनके लिए ट्रेन देखना सपना सा था।
आगे की स्लाइड्स में देखिए अन्य तस्वीरें…
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva